Papersnake/gushiwen huggingface dataset:
常州孟谏议座上闻韩员外职方贬国子博士有感五首
卢仝（唐代）

忽见除书到，韩君又学官。死生纵有命，人事始知难。

烈火先烧玉，庭芜不养兰。山夫与刺史，相对两巑岏。

干禄无便佞，宜知黜此身。员郎犹小小，国学大频频。

孤宦心肝直，天王苦死嗔。朝廷无谏议，谁是雪韩人。

何事遭朝贬，知何被不容。不如思所自，只欲涕无从。

爵服何曾好，荷衣已惯缝。朝官莫相识，归去老岩松。

力小垂垂上，天高又不登。致身唯一己，获罪则颜朋。

禄位埋坑阱，康庄垒剑棱。公卿共惜取，莫遣玉山崩。

谁怜野田子，海内一韩侯。左道官虽乐，刚肠得健无。

功名生地狱，礼教死天囚。莫言耕种好，须避蒺藜秋。
秋野即事
释文珦（宋代）

深原草径斜，烟际两三家。
老屋门无钥，清溪底见沙。
断蝉嘶败柳，孤蝶峦寒花。
历省曾游处，分明似若耶。
谶诗二首 其二
释宝志（南北朝）

山家小儿果攘臂。太极殿前作虎视。
弹棋诗
王褒（两汉）

投壶生电影，六博值仙人。何如镜奁上，自有拂轻巾。

隔涧疑将别，陇头如望秦。握笔徒思赋，辞短竟无陈。
谯允蹈知县和邓所作二诗复用韵答之
李流谦（宋代）

穷年斗粟亦时须，清坐那能论月无。
洗我破樽倾竹叶，觅君佳句写桃符。
种瓜晚计应先定，画饼空名不拟沽。
办取芒鞋山里去，羊肠纵险是夷途。
咏春雪
韦应物（唐代）

裴回轻雪意，似惜艳阳时。不悟风花冷，翻令梅柳迟。
偶作示同志
文彦博（宋代）

隐几清吟久，投瓢浩叹频。如何爵举日，犹是传还人。

胶葛终当戾，洿涂偶未伸。若嫌家监傲，殊不厚田仁。
九日忆梁未央用台设韵
释函是（明代）

百年踪迹客情悭，占得雷峰一日山。篱菊饮残陶令酒，茱萸看日杜卿颜。

死生多故闻秋雁，老大无心卧竹关。为语登临但乘兴，长江滚滚几时还。
游多福寺寺有佛牙光色殊胜而安定郡王墓在其后二绝 其二
周紫芝（宋代）

千古风流挽不回，满山秋叶寄馀哀。奏璈人去今何在，谁酿黄柑荐一杯。
临江仙
蔡伸（宋代）

帘幕深深清昼永，玉人不耐春寒。镂牙棋子缕金圆。象盘雅戏，相对小窗前。

隔打直行尖曲路，教人费尽机关。局中胜负定谁偏。饶伊使幸，毕竟我赢先。
宫祠二首
杜牧（唐代）

蝉翼轻绡傅体红，玉肤如醉向春风。

深宫锁闭犹疑惑，更取丹春试辟宫。

监宫引出暂开门，随例须朝不是恩。

银钥却收金锁合，月明花落又黄昏。
送王元高兄弟东上
姚勉（宋代）

去去龙门客又新，一鞭猛过禹涛春。
竚观极论陈三策，切莫潜兵救八人。
沂国素无温饱志，梅溪不作谄谀臣。
二难兄弟当如此，及第归来喜拜亲。
对雪和子{辶加苇}用欧阳子韵
王之道（宋代）

散漫来天际，高吟正倚门。
远山云母合，芳树柳花繁。
匝地银无价，冰湖鉴有痕。
何人穿敝履，有客拥高轩。
访戴从东棹，游梁快北辕。
鼎寒香屡拨，杯冷酒重温。
风力千林吼，云容万骑屯。
食余盐虎卧，坐久炭猊蹲。
观舞更三叠，论文罄一樽。
清芬难掩覆，端的属梅园。
新霜行
吕本中（宋代）

新霜下幽兰，昔在顾眄间。时过理当尔，敢复致一言。

物生无荣理，悉是君所见。相值有相违，谁能满吾愿。

田园弃荒芜，官居走邮传。误寻文字盟，秣马当百战。

一饭或未饱，逢人足嫌怨。穷于投林猿，窘若巢幕燕。

忍学少年子，羽翼偷绚练。百万买缠头，千金奉娱宴。

愿为匣中玉，不作秋后扇。丈夫重许与，正尔未为倦。

绝粮有不死，酒肉虚健羡。古人马伏波，吾犹识君面。
贞符
柳宗元（唐代）

於穆敬德，黎人皇之。惟贞厥符，浩浩将之。仁函于肤，

刃莫毕屠。浩熯于爨，pP炎以浣。殄厥凶德，乃驱乃夷。

懿其休风，是喣是吹。父子熙熙，相宁以嬉。赋彻而藏，

厚我糗粻。刑轻以清，我肌靡伤。贻我子孙，百代是康。

十圣嗣于理，仁后之子。子思孝父，易患于己。拱之戴之，

神具尔宜。载扬于雅，承天之嘏。天之诚神，宜鉴于仁。

神之曷依，宜仁之归。濮沿于北，祝栗于南。幅员西东，

祗一乃心。祝唐之纪，后天罔坠。祝皇之寿，与地咸久。

曷徒祝之，心诚笃之。神协人同，道以告之。俾弥忆万年，

不震不危。我代之延，永永毗之。仁增以崇，曷不尔思。

有号于天，佥曰呜呼。咨尔皇灵，无替厥符。
二陶
黎廷瑞（宋代）

清言洒洒南华玄，净社济济东林禅。
一陶运甓不挥麈，一陶采林不种莲。
爱惜分阴树志业，盘礴千载希圣贤。
吾评东晋人物薮，惟有二陶真卓然。
折笋岩
李纲（宋代）

玉府锵锵玉笋林，谁将移种翠岩阴。斓斑犹带当时箨，照水笼烟几百寻。
过冯公岭
姜特立（宋代）

盘峤中间十里湾，绕山如蹑翠连环。
两岐尽处忽回首，只在寻常一望间。
有诏遣移局实录院因成古诗奉别同舍学士诸公聊佐一笑
刘弇（宋代）

春秋谨严书，百史兹考信。晚周驾而东，弱鲁犹足训。

低昂心权衡，与夺管肤寸。包罗三八祀，诬始盖其慎。

一言开惨舒，九地回斧衮。密虽异鲲鲕，宽亦漏鲸蜃。

奸魂负芒羞，忠骨盖棺奋。肉角死西郊，风味一朝尽。

千秋圣人经，寂寞风雨烬。三子豪未除，巧语终不近。

早时迁固俦，雄誇掠秋隼。斧凿谢前规，沙场出孤骏。

森严虽时乏，犹足傲拘窘。黠儿何厚诬，乞米诳髫龀。

至今汗青手，缩袖赍痛愤。此道竟寂寥，斯文有遗恨。

于皇宋七世，辉赫到禹舜。起𧽼下祥祉，郁穆起声闻。

载祀盈十六，铲涤无垢衅。斯民被醇和，沦浃酣九酝。

冠剑趋夔皋，戈鋋老廉蔺。君臣不朽计，邈与事功运。

龙催鼎湖去，墨燥螭凹润。际会风云收，刀尺光景迅。

胚腪归太史，承乏乃顽钝。诏遣陪青箱，随宜课程趁。

攀缘赤霄堮，飒洒尘土鬓。嗟我佁儗人，机杼终不韵。

早负江湖心，晚繇道山进。幺么亦胡为，陪蹑滥英俊。

扪奎星辰逼，飞辩球琳振。计工蠹鱼上，三载真一瞬。

今者联结束，如发千里轫。鹪鹩巢新林，末似枯枝稳。

赪鲤定自劳，何取名赤鲩。酒徒谢知章，诗敌抛何逊。

徒劳门户成，惭愧上车问。犹幸亲切连，勿负时通讯。
登岱四首 其一
赵鹤（明代）

分明苍秀拔云开，谁凿当年混沌胎。山压星辰从下看，海浮天地自东回。

一时岱狩雍容礼，千古嵩高制作材。载说皇朝称祀诏，始知神哲奠三才。
偈颂一百五十首 其一三二
释心月（宋代）

修行作佛人无数，捏目无非是乱花。十劫坐来还懡㦬，不图打草要惊蛇。
灵源清禅师赞五首 其五
释德洪（宋代）

披衣肯来，奔百川而地喘。袖手归去，碧一天而电收。

闭门无个事，兀坐青两眸。喝月倒行前日令，呼山入坐上帘钩。
得瞿睿夫楚中书却寄
欧必元（明代）

尺素遥将锦字传，双鱼一夜到江边。尊开丹荔人何在，家住黄梅路几千。

风雪莫侵头上白，烟霞偏护草中玄。休论文苑寻常事，回首中原思黯然。
西江月
丘崈（宋代）

恰好轻篷短棹，绝胜锦缆牙樯。一声横笛起微茫。十里红莲步障。

小待山头吐月，何妨说剑杯长。更看风露洗湖光。水底金盘滉漾。
台北稻江楼和友人韵
周长庚（清代）

际天黑箐坠斜曛，龙气腾空作火云。山势百支垂海尽，江流双派到楼分。

豪游有约青丝鞚，韵事无心白练裙。欲作逢场竿木戏，娵隅蛮语笑参军。
禅人写真请赞十二首
释昙华（宋代）

法中之魔，僧中之贼。
盗佛祖宝刀，断衲僧命脉。
贫穷者示之无价宝珠，富贵者令之破家散宅。
不是平地上干戈，且非孤峻处标格。
提刑司封以邻霄台佳什垂示辄成拙篇以答厚贶
蔡襄（宋代）

峭拔几千仞，孤高无四邻。低回倾北斗，突兀起东闽。

缔结青云上，登临沧海滨。溪山来面势，歌吹彻穹旻。

子夜先看日，阴崖后得春。三韩空琐碎，万落自埃尘。

使者风流在，诗人格调新。骊珠忽投我，神笔动惊人。

平昔持州契，于今识路津。去天知不远，咫尺仰威神。
和玉素喜影仁新宅
韩维（宋代）

处仁由智古常然，贤者宁同聚所寰。
植木便知如渭水，结茅仍得见箕山。
杯深不许嘉宾诉，花小须防稚子攀。
投绂归来无异事，许公诗酒断生还。
林宗院母挽诗
林希逸（宋代）

鹤发贤哉母，冰清又玉温。早同夫傃隐，晚受子貤恩。

箕笔营新竁，铭文托后村。登堂曾及拜，吟望暗伤魂。
追和子由去岁试举人洛下所寄五首，暴雨初晴楼上晚景 其四
苏轼（宋代）

疾雷破屋雨翻河，一扫清风未觉多。应似画师吴道子，高堂巨壁写降魔。
渡莺湖至溪上即事 其二
吕本中（宋代）

络绎萧萧遍里门，支机嘉事自天孙。七襄晓织怜花谱，百室春梭餍夕餐。

谁检吴绫俭岁月，犹飞楚縠照军屯。掺掺女手还持作，佳丽江南第一论。
思蜀
陆游（宋代）

一作剑关客，闲游将十年。
不嫌狂骇俗，自许醉知天。
瑞草溪桥路，青衣野庙壖。
霜天猎归处，万里入横鞭。
谢西方器之赠阮杖
耶律楚材（元代）

睢阳三绝从来传，坡仙铁杖为之先。宋朝四美岂易得，地君神器称手贤。

了然居士隐洛瀍，读书好古有积年。擒龙捉日获二宝，宝之凿栋屋壁穿。

龙庭万里叠山川，欲来馈我嗟无缘。将夺固与此理玄，慇勤携赠陈与田。

陈田今岁来朝天，惠然出赐穹庐前。乌虬入手苍壁悬，恍然遗世如登仙。

长蛟倚壁光娟娟，鳞介欲生如蜿蜒。澄澄秋月莹朝镜，须臾洗尽余腥膻。

足方法地顶法乾，四十五节松柏坚。七尺乌金三十两，微簧瑟瑟鸣哀蝉。

云顶纤纤空腹圆，十三玉柱鸿翩翩。耽耽云坐踞猛虎，岩岩山口双双弦。

铁君伴我游林泉，足疾顿减冲云烟。临风三弄碎琼玉，清商秋水声涓涓。

安仁得此如临渊，子聃求杖不惜钱。湛然坐受匪劳力，不胜其服心胡然。

西方讽我求终焉，故令二友相招延。抱桐扶杖闾山巅，举觞笑咏秋风边。
赠赵十有怀其兄
韩淲（宋代）

伯氏心轩渠，其迹则隐耀。仲氏迹回翔，其心则显道。

心迹亘乾坤，学力贵阃奥。吾非六十化，事物岂至到。

宿简流绪长，家国治谁告。
早晴
陆游（宋代）

老病常贪睡，萧萧厌雨声。
翩然两乌鹊，为我报新晴。
咏锦鸡
鲁之裕（清代）

彩羽争鸾凤，雕笼饫稻粱。见珍翻见困，语语怨文章。
明堂观礼杂咏十三首·回龙桥望驾
王同祖（宋代）

两行卫士锦宫袍，成岁声长彻九皋。
过尽羽旄风细细，彩云不动御炉高。
西江月
沈端节（宋代）

幸自心肠稳审，怎禁眼脑迷奚。招愁买恨带人疑。一味笑吟吟地。

闲趁莺来日下，却随燕入乌衣。阿蛮风味有谁知。认得乐天词意。
和曾知运寄天诗二首
廖行之（宋代）

忠孝蝉联萃一门，雁行相望款天阍。
青云有弟先行志，蓝绶今天亦拜恩。
肘印一时饶季子，风雩千载见诸孙。
二难金玉交辉映，出处相高德义尊。
霅川次韵鹤田
张蕴（宋代）

苕霅双流合，帆樯万里通。
连山黄独雪，一雁白蘋风。
酒户春醅浅，鱼村晚市同。
旧游蕉鹿外，未老已成翁。
六月二十一日早行十六首
吴芾（宋代）

雨后西山气象新，野田高下水津津。
晚来弛担临风坐，聒耳蛙声更可人。
杨柳塘寄徐照
赵师秀（宋代）

因贫为远别，已是十三程。
尽日行山色，逢人问地名。
近书无便寄，新句与谁评。
想尔寒宵雨，思予亦梦成。
得李伯华书期余往晤感今追昔诗答之
皇甫汸（明代）

逢时四海羡弹冠，每过龙门卜夜阑。忽漫东归依泰岱，几凭西笑当长安。

琼枝愿见何由得，尺素传来亦自难。更道辋川多胜迹，相邀裴迪共挥翰。
友人楚孟德过余纵言及神仙余谓之无孟德谓之
司马光（宋代）

神仙谓无还似有，秦汉可怜空白首。
会须一蹑青云梯，与子同祛千古疑。
出塞
王昌龄（唐代）

秦时明月汉时关，万里长征人未还。
但使龙城飞将在，不教胡马度阴山。
白云洞
陆蓨（清代）

我游白云洞，身在白云里。落叶和松风，时闻响山雨。

石床不可留，清寒逼衣屦。隔坞暮钟声，云留我归矣。
武陵春
欧阳修（宋代）

宝幄华灯相见夜，妆脸小桃红。斗帐香檀翡翠笼。携手恨匆匆。

金泥双结同心带，留与记情浓。却望行云十二峰。肠断月斜钟。
别陆德隆黄叔万
曾丰（宋代）

辛丑随浮梗，钟陵得盍簪。
潜藩门若市，敛板客如林。
气宇黄陂阔，词源陆海深。
二豪谈正剧，一坐口俱瘖。
诗社初容入，交盟后失寻。
云山千里眼，梦寐八年心。
九陌迎连璧，孤灯话断金。
始犹疑面目，徐复记声音。
虾菜随宜簇，茅柴取意斟。
行藏更见告，文行互相箴。
愤敌常旁午，忧时半孔壬。
清风晨揖袂，明月夕离襟。
发缆东流岸。回樯倒景岑。
荆江随地卷，蜀道与天侵。
通守诸侯土，专弹百里琴。
长才优拊字，暇日少登临。
隐士隆中卧，羁臣泽畔吟。
青城山郁积，赤壁树阴森。
哀乐归巴曲，兴亡入楚砧。
把杯空吊古，搔首重伤今。
拥户锋车急，开缄诏墨淋。
抬头高拱斗，引手上扪参。
可画安边策，无韬活国针。
寸心丹未了，双鬓白那禁。
顾我伤强矫，从今判陆沉。
磨砻闲笔砚，摹写乱鱼禽。
气反风骚朴，声收郑卫淫。
于伊樵道上，欸乃钓矶阴。
拔茹终无志，弹冠老不任。
宝方山二首
黄葊（宋代）

平生不惯俗尘萦，才对南山眼便青。
天与诗人张画本，疏梅翠竹小池亭。
会王侍中座上诗
孙楚（魏晋）

显允君子。
时惟英邵。
玄貂左移。
华蝉增曜。
开禧元年四月自中都挈家还乡寓居城南十二月
汪莘（宋代）

世事偏宜假，吾生只认真。
少知行路恶，老爱在家贫。
宁接古时鬼，怕逢今世人。
涧松方卧雪，野草亦争春。
正伏承泽深佥判学士贤友以正生朝宠贶佳篇辄
度正（宋代）

清献重逢在永阳，方知此道浸明昌。
非聪何以闻天籁，有畀终须辨国香。
不贰见知忠肃瓘，逸民晚遇太师光。
圣贤出处宁无意，舍则深藏用束装。
雪窦妙高峰诗
孙应时（宋代）

绝壑高崖面面雄，一峰孤起白云中。山连飞瀑斜通寺，人在危亭半倚空。

把酒登临非易得，题诗摹写最难工。谁知妙意无穷尽，都在幽人一笛风。
次韵杨名父对雪
杭济（明代）

穷阴连暝覆重扉，咫尺蓬山隔禁闱。玉燕舞风吹絮落，银河剪水作花飞。

远摇滉漾能欺眼，乱扑轻盈欲点衣。梦里梅花衾枕恶，江南此夜正思归。
中秋
林廷玉（明代）

八月今朝十五日，烟霞病叟有遐思。九秋到此平分处，百岁于遐强半时。

好月照怀何皎皎，西风吹鬓且丝丝。生平肮脏知何处，且对清光酌一卮。
题石藤二夫人庙
杨筠（宋代）

古藤阴锁石粼粼，死骨犹香庙像新。
世上男儿轻失节，何颜祠下拜夫人。
忘机台
郭印（宋代）

物物皆有机，此发彼先知。
试看弋钓子，鱼入鸟高飞。
除夕喜儿曹皆远归
梁兰（明代）

儿曹远近俱儒仕，一在筠州一阆州。两地行程非可约，片时归计似同谋。

且从除夕尝家酝，莫问新年买客舟。代际唐虞各努力，老夫白首自无忧。
和毛 其九
穆脩（宋代）

江墅幽居好，身如醉伯伦。浮名抛可得，荒宴罢何因。

酩酊乘篮舆，逍遥岸角巾。人间莫回首，容伪不容真。
少年游 题杨柳岸晓风残月图
曹慎仪（清代）

帆影横江，蝉声咽暮。秋色满长亭。无限离愁，樽前怕听，一曲按亭筝。

凄凉今夜知何处，魂断酒初醒。两岸垂杨，半弯残月，又带晓风行。
杂诗五首 其五
曾巩（宋代）

相去几年今与古，睢阳几人朱与紫？嗟哉二子独有名，义烈乃能长不死。

当时美人欢未足，一日苍皇行万里。岂无公卿尊且宠，急反与胡为眼耳。

丈夫感激世莫测，二子引身蒿下起。忠驱义激鬼神动，漠漠胡沙来此止。
大飨明堂庆成诗
王珪（宋代）

皇祐更秋律，明堂奉帝禋。
粢盛虽芦德，霜露本怀亲。
於赫朝三虽，无文秩百神。
九筵交玉幣，重屋近星辰。
邃幄留飚御，清坛堕月津。
衣冠汉仪旧，金石舜韶新。
受胙开宣室外，鸣钟降紫宸。
群阴先复旦，协气斗回春。
灵贶丛千祝，丰恩渗四垠。
惭非老辞笔，徒学颂尧人。
送秦州通判陆学
刘敞（宋代）

秦地天下险，秦兵天下强。曩在景祐末，叛国正陆梁。

渡河窥中原，不见飞鸟翔。汉将虽城守，覆没犹相望。

时秦独高枕，毫发无所伤。岂惟形势然，固亦任使良。

近者敌已弱，旄头灭无光。尚须得猛士，分命修封疆。

陆子吴中贤，英英富文章。作人易感激，遇事殊轩昂。

旧知军中乐，复爱边地凉。不忍京尘间，著书鬓毛苍。

拜疏如终军，请缨督群羌。大笑朱买臣，衣锦怜故乡。

旌旗导前车，丝竹呜后房。指呼百夫走，谈笑千里康。

虽云半刺史，其实专一方。古来成功名，奇偶不可常。

得时或幸会，微贱升庙堂。况君阅诗书，智策未易量。

协心得元帅，展意输所长。朝廷酹勋阀，曾不矜银黄。

他日重见君，非复东观郎。
十六观经颂·水观第二
释遵式（宋代）

次作水想见西方，一切皆为净土水。
既见水已想成冰，皎然映彻琉璃地。
结袜子
李白（唐代）

燕南壮士吴门豪，筑中置铅鱼隐刀。
感君恩重许君命，太山一掷轻鸿毛。
赠钟春谷星学
刘黻（宋代）

五星聚东井，老人现端门。
总是太平象，浑仪妙用存。
岩傅本骑箕，执筑付无言。
一旦寄霖雨，夜梦形至尊。
试问古冯相，此数如何论。
太乙照西蜀，子午斜谷昏。
毘陵星霣石，田里春风温。
穹壤一理气，理为气之要。
步推寻其元，太极昭乾坤。
送何兆下第还蜀
李端（唐代）

重江不可涉，孤客莫晨装。高木莎城小，残星栈道长。

袅猿枫子落，过雨荔枝香。劝尔成都住，文翁有草堂。
石钟寺
周弼（宋代）

山前削成面，山后不露骨。
何人恋巢居，结屋寄突兀。
多风锁寒殿，频雨闭石窟。
笋透狮子倾，草蔽鸱吻没。
髑髅串胡神，缨络缠古佛。
熹灯影摧残，槁柏香蓬馞。
丹叶夏犹在，绿树暑未发。
坳径鸣秋蛩，闲阶起苍鹘。
僧衣莓苔侵，斋钵野菜掘。
梵庋止数卷，矧能备巾拂。
奔波道涂间，体倦神屡竭。
大险阨在前，醉梦魂恍惚。
信陋获安处，不胜尘土汩。
经房晚栖禅，殆亦未易忽。
铁凤终日叫，心颇恶此物。
欲去欲住间，征帆已超越。
咏怀
赵曦明（清代）

少年爱求友，中年爱闭关。于今老将至，空谷万虑删。

直谅与多闻，古道不可攀。人谀我所恶，谀人我复悭。

交谀如贸易，无益且成患。譬舍松桂林，跣足走荆菅。

与其悔而晚，何如未悔间。忽感求声鸟，孤云看往还。
七夕曲
杨慎（明代）

此夕知何夕，今秋似去秋。凉风兼远思，并在最高楼。
有感
张耒（宋代）

鬓毛已自秋来变，髀肉仍于马上消。
满眼青山不归去，强颜微禄亦何聊。
王叔达以尉彭泽潜玉洞述见示
楼钥（宋代）

书岩已奇甚，潜玉尤伟哉。
李君漫盘谷，元子空峿台。
神不得自秘，天应为君开。
渊明如得此，应不赋归来。
陪李使君登庾楼是日云雾不见淮山二首 其一
周紫芝（宋代）

跨江云梦不胜宽，楼在江声汹涌间。试看坐中寻得句，说君眼力尽时山。
四月五日后圃酴醾芍药侍郎三花盛开醉吕成三
陈著（宋代）

芍药圃中央，有花名侍郎。
丛丛娇翠羽，朵朵淡红妆。
凤阁样如梦，鸡冠班自行。
何如付一醉，岁风有春光。
盘洲杂韵上 问柳桥
洪适（宋代）

濡毫求露柱，堕履望奇书。问讯缘溪柳，新条可拂裾。
宴瑶池 宴瑶池本名八声甘州，乐府八声甘州
白朴（元代）

东坡戚氏一篇，稍加隐括，使就新翻，仍改其名。玉龟山、阿母统新仙。幽闲志萧然。有金城千里，琼楼十二，紫翠霏烟。穆满当时西狩，八骏戏芝田。驻跸瑶池上，命赐华筵。天乐云＊鼎沸，看飞琼舞态，醉饮留连。渐月斜河汉，霞绮布晴天。望神州、东回玉辇，杏花风、数里乡鸣鞭。长安近、依稀柳色，翠点奏川。
再题牟益捣衣图用高士奇旧题韵 其一
弘历（清代）

溶溶凉露湿庭阿，双杆悲声散绮罗。暖殿忽思同展玩，顿教沾渍泪痕多。
绮罗香 洪宅买菊归憩塔湖禅院用樊榭韵
叶大庄（清代）

露重衣单，波圆被冷，篷背秋声如许。老圃幽容，绽出淡金无数。

偎病蝶、半榻疏烟，伴寒蝉、一帘微雨。又和泥、担上江城，竹村黄雪蟹灯暮。

僧楼销尽酒思，闲坐柴煨品字，塔铃孤语。明日西风，怕失青山眉妩。

愁听水、梦里搀来，爱买湖、画中偷取。趁蘋花、摇到门前，认草堂是否。
燕郊春暮
张家玉（明代）

晓来清梦破梨云，帝苑馀芳尚带芬。雨雨风风空善妒，莺莺燕燕自为群。

澧兰沅芷同心见，径李蹊桃一笑分。紫陌旧斜扶醉去，春城无处不氤氲。
琴川寓馆同兰生夜话赋赠三十二韵时余将之娄江
吴茝（清代）

人生悭遇合，踪迹尤难明。寓目瀛海内，怀抱端忧生。

行止矧无常，岁月坐峥嵘。年来苦充斥，转侧嗟经营。

开窟愧狡兔，琐尾随流氓。三月赁君庑，幽忧甘藿羹。

小窗共镫火，月落参斗横。是时秋气深，萧槭枯桑鸣。

寒蛩绕四壁，明河耿西征。稍闻刁斗劲，愁逐车轮萦。

蒹葭秋水阔，飞鸿堕哀声。输君鹿门隐，力作研田耕。

词夺贾岛瘦，神似卫玠清。珠玉一咳吐，恍聆九凤笙。

临池无暇晷，墨水生光精。纵笔逞姿媚，运腕烟云崩。

剡藤茧纸厚，兽骇而蛇惊。君言有女弟，霜姿如琼莹。

荒园伤漆室，别鹄悲陶婴。闭门甘澹泊，抱木慕女贞。

雏凤喜颖慧，神情似舅甥。零丁日坎坷，造物洵忌盈。

兹言足叹息，抱命莫与争。即今干戈际，无处堪避兵。

此方濒海壖，劫后扫榛荆。羽书日夕下，江上愁孤城。

楼船近驻节，横海剪鲵鲸。沧桑幻乡国，方寸如悬旌。

因君慷慨志，感我艰难情。琼瑶辄相报，意气贵相倾。

良会不可常，美酒贻双罂。何当图雅集，一举二妙并。
竹枝词
郑燮（清代）

水流曲曲树重重，树里春山一两峰。
茅屋深藏人不见，数声鸡犬夕阳中。
顷与知止相别于曹州西门外盖今十四年矣闻尝自澶渊过此感叹
吕本中（宋代）

昔别是兹土，今游还偶然。似闻尝少憩，犹自未真传。

所过有陈迹，相逢多少年。长涂守病马，何敢更争先。
戢菴居士请赞济颠
释祖先（宋代）

瞎堂之子，附马之后。
出处行藏，一向漏逗。
是圣是凡莫测，掣颠掣狂希有。
一拳拳碎虚空，惊得须弥倒走。
送樊琯司业归朝
唐彦谦（唐代）

近者苏司业，文雄道最光。夫君居太学，妙誉继中行。

汲郡陵初发，汾阴箧久亡。寂寥方倚席，容易忽升堂。

去日应悬榻，来时定裂裳。惬心频拾芥，应手屡穿杨。

辩急如无敌，飞腾固自强。论心期舌在，问事畏头长。

驷马终题柱，诸生悉面墙。啖螯讥尔雅，卖饼诉公羊。

未见泥函谷，俄惊火建章。烟尘昏象魏，行在隔巴梁。

红粟填郿坞，青袍过寿阳。翦茅行殿湿，伐柏旧陵香。

黉室青衿尽，渠门火旆扬。云飞同去国，星散各殊方。

贱子悲穷辙，当年亦擅场。齑辛寻幼妇，醴酒忆先王。

圣域探姬孔，皇风乐禹汤。畏诛轻李喜，言命小臧仓。

折树休盘槊，沈钩且钓璜。鸿都问词客，他日莫相忘。
佑胆落
洪亮吉（清代）

居王屋，为处士。居朝堂，为御史。李佑雪夜成奇功，今日胆落朝堂中。
残春雨夜读陈子高诗用其韵
李洪（宋代）

春事忽已阑，年华何驶急。
客子困穷年，卧若蛇蚓蛰。
泥深没屐齿，市桥灯熠熠。
残缸玉虫缀，檐雨泫如泣。
归期傥有徵，缓我百忧集。
余生本畸人，三年楚囚絷。
经商逐毫末，索米慁畿邑。
君门深九重，无籍岂敢入。
涸辙望斗升，然桂炊玉粒。
妻孥寄田庐，诛茆冬未葺。
朅来几弦晦，漏屋想沾湿。
但喜一犁足，犉犊起{楫木换角}{楫木换角}。
耕耨贵及时，归欤具笞笠。
朝中措·洛阳常见画图中
佚名（宋代）

洛阳常见画图中。春去只心融。国色辉开寒日，天香熏破霜风。平生看了，姚黄魏紫，一捻深红。莫是神仙韩令，裁成顷刻花丛。
山居二十咏 其十 榴花城
洪适（宋代）

榴艳对枯筇，西来解后同。折花羞鬓白，未插已颜红。
盛山十二诗·桃坞
韦处厚（唐代）

喷日舒红景，通蹊茂绿阴。终期王母摘，不羡武陵深。
天宝宫词十二首寓感（《草堂雅集》题云“唐
顾德辉（元代）

五王马上打球归，赢得宫花献贵妃。
乐起阁门边奏少，祸因台寺谏书稀。
侍儿随幸皆颁紫，骰子蒙恩亦赐绯。
姊妹相从习歌舞，何人能制柘黄衣。¤
减字木兰花
沈瀛（宋代）

琴心和止。姹女与君相对喜。窗牖藏风。每唤其名应即通。

玉英金酒。更唤黄婆同饮寿。莫讳人何。见说婴儿屋里多。
和鲁漕春雨有感三首
吴芾（宋代）

我心虽老尚如童，春到惟思笑语同。
正欲对花歌且舞，那知通夕雨兼风。
千畴固喜俱沾足，百卉还愁一扫空。
安得晴天开万里，缓行花下豁胸中。
杂诗
李复（宋代）

阴阳体合气，氛氲极无际。
卦气交孕毓，旁滋六爻备。
圣人系爻交，钩赜推母子。
观应以知来，随方推象类。
灵龟通火志，黄牛革得地。
复应乾龙潜，兑乘履虎尾。
周流纷参错，往来精妙义。
懵懵妄穿凿，执一千百废。
孰能访太极，与游两仪外。
大涤洞 其一
槻伯圜（宋代）

洞霄问路觅青梯，尚恐岩阿有勒移。暂许寻山留信宿，何由税勒息驱驰。

七仙不死今仍在，五洞交扃昔所知。信有灵丹藏箬下，刀圭分乞岂无时。
种槐
高拱（明代）

佳树映三台，门墙独尔栽。芳荫他年被，灵根此日培。

雨露自先得，风霜应不摧。岂期柯叶盛，终拟栋梁材。
次幔亭道中有怀何氏女兄
吴令仪（明代）

新雨出多峰，舟来镜中沐。美人自远方，三春隔幽谷。

与姊寤寐时，老亲有舐犊。而今各差池，忝命副华毂。

杏花奈何殇，兰枝有深哭。阴阳于贤人，亦已太百六。

今秋闻有秋，料不怨饘粥。福泽自因时，鳞次听寒燠。

我之所伤心，落霞与孤鹜。谁复惜凤凰，朝朝任笯箙。

大椿多病年，见姊为啜菽。何时赋归来，山车挽双鹿。

千里涕复洟，轻霜薄黄菊。
梁氏水斋
韦庄（唐代）

独醉任腾腾，琴棋亦自能。卷帘山对客，开户犬迎僧。

看蚁移苔穴，闻蛙落石层。夜窗风雨急，松外一庵灯。
绵
王梦应（宋代）

谷旦于差，惠于宗公。
工祝致告，神罔时恫。
是烝是飨，何天之宠。
祷雨报恩到翟园四首
杨万里（宋代）

草路无泥未有尘，城南城北总游人。
不缘香火来山墅，孤员今年半断春。
春夕与西林老月下坐二首
白玉蟾（宋代）

燕子呢喃君得知，深谈实相妙难思。
久参贝叶云何梵，一见桃花更不疑。
一物言无也大奇，如何半夜却传衣。
於知见处生知见，在是非中起是非。
寄林可山
赵琨夫（宋代）

好春虚度三之一，满架荼蘼取次开。有客相看无可设，数枝带雨摘将来。
入摄山栖霞寺诗并序
江总（南北朝）

净心抱冰雪，暮齿逼桑榆。太息波川迅，悲哉人世拘。

岁华皆采穫，冬晚共严枯。濯流济八水，开襟入四衢。

玆山灵妙合，当与天地俱。石濑乍深浅，崖烟递有无。

缺碑横古隧，盘木卧荒涂。行行备履历，步步辚威纡。

高僧迹共远，胜地心相符。樵隐各有得，丹青独不渝。

遗风伫芳桂，比德喻生刍。寄言长往客，悽然伤鄙夫。
赋得老树著花无丑枝
常纪（清代）

老树妍于丑，新花不断生。疏枝宜冷艳，劲气发春荣。

柔冶愁风雨，山川见性灵。广平能作赋，铁干有菁英。
戴文进春山叠翠图
邵宝（明代）

戴翁笔底有春山，万叠风烟尺素间。好似西湖新雨后，两峰回首六桥湾。
送郭靖父还金陵二首
李曾伯（宋代）

忆昨相从戎马间，屡披锦诰慰苍颜。
烟尘历遍疆陲役，风雪同谙道路艰。
子负此名心已白，我成何事鬓徒斑。
一杯握手无它祝，归为移文问北山。
夙兴
宋庠（宋代）

梦惊单枕拂霜毛，月影初低烛影高。
枝上万禽犹寂寂，寒鸡何事独三号。
大祖禅师赞
释慧开（宋代）

三拜起来依位立，普天匝地黑漫漫，
可怜只臂空轮却，千古今人作笑端。
和丁端叔书怀韵二首
袁说友（宋代）

养花藏日半笼晴，尚有娇红照眼明。
却恨中年怕离别，好诗撩动故乡情。
酬行可惠白酒
王十朋（宋代）

渴怀思欲吸长江，闻说西台酿满缸。一斗青州白从事，忽随诗句到蓬窗。
钱舜举画二首 其一 紫茄
张以宁（明代）

江南坝里紫彭亨，票致钱郎巧写生。忆得故园秋雨过，新炊初熟饭香粳。
题周文翰郭熙山水二首
张耒（宋代）

鱼村橘市楚江边，人外秋原雨外川。
遣骑竹边邀短艇，天涯暮色已苍然。
劝食素
释怀深（宋代）

吃肉何如咬菜根，且图身口戒香薰。莫言死后无因果，八两须还他半斤。
又倒用前韵
邹浩（宋代）

休论花草与楼台，借得江南叠嶂开。纵使春归无觅处，何妨人嶂自持杯。

棋如孙武推多算，诗似颜渊已竭才。早晚竹林修故事，更看君笔灿昭回。
下手迟 景金本注云，二首本名恨欢迟 自咏
丘处机（宋代）

落魄闲人本姓丘。住山东、东路登州。自少年、割断攀缘网，从师父西游。兀兀腾腾不系留。似长江、一叶孤舟。任红尘、白日忙如火，但云
题陆氏子终身之思卷 其一
程敏政（明代）

春色还青垄上枝，春风难染镜中丝。只应孝子羹墙意，一日长萦十二时。
京居感兴五首 其五
贺铸（宋代）

长言与短调，谁谓高游艺。谩赋芳草篇，长安居不易。
海棠
湛道山（清代）

深院无人春日长，游蜂来往燕飞忙。
海棠娇甚成羞涩，凭仗东风催晓妆。
浙东故孟尚书种柳
徐凝（唐代）

孟家种柳东城去，临水逶迤思故人。

不似当时大司马，重来得见汉南春。
贺苏邛州移鼎州兼呈八座四绝
史尧弼（宋代）

云海相望定渺然，已惊别梦不成圆。
他年胜处烦推毂，此道沧洲好待看。
灵芝寺
徐瑞（宋代）

为爱嘉名似故乡，芒鞋日日此徜徉。非关贪礼瞿昙相，自是三生有愿香。
二月乐游诗
郭震（唐代）

二月芳游始，开轩望晓池。绿兰日吐叶，红蕊向盈枝。

柳色行将改，君心幸莫移。阳春遽多意，唯愿两人知。
松斋秋咏次黄存之韵七首 其三
裘万顷（宋代）

牵牛引蔓上东篱，气肃清商雨过时。人意若随天意好，秋光又到菊花枝。
次和梅山弟二首
陈著（宋代）

心如古井已无波，无奈山林宿兴多。
何幸风流存晋宋，不妨诗律效阴何。
秋思四首 其一
江源（明代）

十年书剑任飘蓬，故国荆扉在梦中。千里暮云山已黑，一川秋草恨无穷。

那堪流落逢摇落，不是愁中即病中。

凭寄家书问回报，斜阳江上正飞鸿。
宿支硎寺上房
皎然（唐代）

上方精舍远，共宿白云端。寂寞千峰夜，萧条万木寒。

山光霜下见，松色月中看。却与西林别，归心即欲阑。
游华盖山容成洞天
李洪（宋代）

小雨廉纤早酿寒，清晨来访道家山。寂寥玉座缨香覆，点缀碧岩枫叶丹。

地胜七山星有斗，人疑千岁鹤飞还。閒翻洞简寻真诀，脉望难求发似环。
贺新郎 其二
葛长庚（宋代）

银汉千丝雨。被东风作恶，吹落满空柳絮。恰自江南消息断，才满六花飞舞。

最好是、鹅毛鹤羽。万顷平田三尺玉，月明中、不见沙头鹭。

苍烟里，一渔父。

鹊桥半夜寒云妒。到晓来、千岩万壑，了无认处。极目四方银世界，五凤楼前如许。

应自感、伤心凝伫。人在神霄玉清府，小狮儿、捏就无佳句。

骑汗漫，好归去。
偶成
叶茵（宋代）

人间总利名，此地此心清。
雨架笔多润，风棂琴自声。
虚堂回古味，逆境见真情。
脱帽寻蕲簟，酣眠小太平。
次韵送张文焕
方回（元代）

廊庙端非岩壑姿，慵庵未是可慵时。
浮荣故自无心向，素抱其如有己知。
天上要途终一武，江南绝景已千诗。
欲从无祖赤松子，小待功成亦未迟。
客惠予早鸣晚鸣二鸡各赋一绝 其二 晚鸣
李光（宋代）

长庚东出月沉西，饱粟贪眠尚稳栖。却笑城乌自多事，更筹未急已先啼。
久不得曾庭闻消息怅然有怀
吴錂（清代）

路向西南尽，江连汉沔深。旌旗秦栈晓，橘柚楚祠阴。

落日孤村戍，秋风万里砧。黑貂应已敝，谁识曳裾心。
游报本寺
牟融（唐代）

山房寂寂荜门开，此日相期社友来。雅兴共寻方外乐，

新诗争羡郢中才。茶烟袅袅笼禅榻，竹影萧萧扫径苔。

醉后不知明月上，狂歌直到夜深回。

了然尘事不相关，锡杖时时独看山。白发任教双鬓改，

黄金难买一生闲。不留活计存囊底，赢得诗名满世间。

自笑微躯长碌碌，几时来此学无还。
證道歌 其二五三
释印肃（宋代）

我今解此如意珠，不论贫富灌头舒。出没往来无欠缺，四生六道入无馀。
和答钱文高四首 其二
张守（宋代）

毣毣精思愧鲍宣，如如不动契金仙。回观争夺纷华地，已老吴蚕不复眠。
子鱼南轩看菊
顾璘（明代）

新霜下庭除，寒气薄丛菊。幽花汎馀馨，残叶抱枝绿。

佳人惜流序，玩此竟昏旭。开筵叙同心，漏转更秉烛。

飞觞不停手，既醉情益属。忆余别君堂，三岁始再复。

前时笑歌人，今日半成哭。君颜渐非朱，我发素将秃。

悠悠百年期，流转亦何速。功名有天造，升高易颠覆。

不如丘园中，放浪展心曲。月出但高歌，无用太拘束。
枕上闻蒲饼焦
范成大（宋代）

晓寒燕雀噤春阴，珍重清簧度好音。
窗色熹微欹枕听，梦成舟檥竹溪深。
和答吴斗南中秋见怀并约王子合见过 其二
孙应时（宋代）

归梦千岩万壑东，起寻蓑笠唤渔童。尘忙怜我三年久，拨置期君一笑同。

只恐令严诗债急，不愁夜短酒杯空。相携更得王文度，此段风流尽未穷。
伊犁漫兴
陈寅（清代）

互古穷荒一旦开，如麻白骨乱峰堆。河鱼万里流腥血，石炭千年化劫灰。

雪为人繁潜作雨，天因地辟渐行雷。于今羁客栖迟处，五色山花烂漫栽。
送王司业同年北上三绝 其三
郭谏臣（明代）

雨过江城白苧秋，行看仙客赴瀛洲。平津延纳君侯事，不似相如已倦游。
浪淘沙·滩头细草接疏林
皇甫松（唐代）

滩头细草接疏林，浪恶罾舡半欲沉。
宿鹭眠鸥飞旧浦，去年沙觜是江心。
春日
利登（宋代）

雨过苔犹湿，风来户半开。
闲花忽落尽，啼鸟自飞来。
病中
庄昶（明代）

湛然长谓此心天，病里何来念百千。不学老衰还自谴，谨当鞭策领伊川。
跋小寺旧题
刘克庄（宋代）

禅几曾陪白氎巾，柑花似雪斗芳新。
而今柑子圆如弹，不见浇花供佛人。
望湖亭宴集得台字
梁梦雷（明代）

独立苍茫湖上台，千家烟火隔蓬莱。船依古岸渔归晚，花落孤山月满苔。

彭蠡平分红蓼渚，匡庐半入白云隈。酒阑不尽当歌思，徙倚东风未易裁。
九月十二日登悠然亭阄韵
陈达（明代）

一别西山岁十更，危亭偶尔叙宗盟。已过九日犹无菊，恰有方宗又种粳。

笑语风生吹鬓发，输赢变出付棋枰。酒酣不觉归途晚，隐隐松梢月漏明。
残句书窗宛壁常遭骂
苏轼（宋代）

书窗宛壁常遭骂。
和乐天赠杨秘书
元稹（唐代）

旧与杨郎在帝城，搜天斡地觅诗情。曾因并句甘称小，

不为论年便唤兄。刮骨直穿由苦斗，梦肠翻出暂闲行。

因君投赠还相和，老去那能竞底名。
还旧居
陶渊明（魏晋）

畴昔家上京，六载去还归。
今日始复来，恻怆多所悲。
阡陌不移旧，邑屋或时非。
履历周故居，邻老罕复遗，
步步寻往迹，有处特依依。
流幻百年中，寒暑日相推。
常恐大化尽，气力不及衰。
拨置且莫念，一觞聊可挥。
徐师川挽诗三首 其二
吕本中（宋代）

异日逢明主，端居不复藏。一心扶正道，极力拯颓纲。

已病犹轩豁，临衰更激昂。始知操韫处，馀事及文章。
绝命诗
张煌言（明代）

我年适五九，复逢九月七；大厦已不支，成仁万事毕。
【双调】殿前欢_春据危阑，
薛昂夫（元代）

春
据危阑，看浮屠双耸倚高寒，鳞鳞万瓦连霄汉。俯视尘寰，望鳞来紫翠间。云初散，放老眼情无限。知他是西山傲我，我傲西山？
夏
柳扶疏，玻璃万顷浸冰壶，流莺声里笙歌度。士女相呼，有丹青画不如。迷归路，又撑入荷深处。知他是西湖恋我，我恋西湖？
秋
洞箫歌，问当年赤壁乐如何，比西湖画舫争些个？一样烟波，有吟人景便多。四海诗名播，千载谁酬和？知他是东坡让我，我让东坡？
冬
捻冰髭，绕孤山枉了费寻思。自逋仙去后无高士，冷落幽姿，道梅花不要诗。休说推敲字，效杀颦难似。知他是西施笑我，我笑西施？
浪淘淘，看渔翁举网趁春潮，林间又见樵夫闹。伐木声高，比功名客更劳。虽然道，他终是心中乐。知他是渔樵笑我，我笑渔樵？
醉归来，袖春风下马笑盈腮，笙歌接到朱帘外。夜宴重开，十年前一秀才。黄齑菜，打熬到文章伯。施展出江湖气概，抖擞出风月情怀。
闻春禽
张榘（宋代）

万叠云山拥翠屏，笋舆终日面山行。
幽禽上下好音语，到底不知谁命名。
题西湖十景 其六 雷峰西照
弘历（清代）

何处高峰无夕照，斜阳此地独标名。钱王遗迹犹堪指，爱是山头塔影横。
寿王一如师七十，即次其自寿诗韵
费葆和（清代）

懿范端严井大春，纷纶自昔颂经神。先生设帐高风古，小子登经化雨新。

说法大千开世界，从游丈六仰金身。寒家缩地传仙术，何若皋比善引伸。
送迁客
齐己（唐代）

天涯即爱州，谪去莫多愁。若似承恩好，何如傍主休。

瘴昏铜柱黑，草赤火山秋。应想尧阴下，当时獬豸头。
数日江上颇有春色偶成绝句遣兴五首 其五
程俱（宋代）

露压浓烟染远山，垂虹真在画图间。平湖渺渺思无限，何日浮云伴我闲。
寄远曲用唐人张籍韵
杨冠卿（宋代）

江南淡荡烟波煖，蒲萄渌涨春江满。日暮汀洲采白蘋，芹芽出水兰心短。

美人去矣隔湘江，谁其赠我明月珰。
和酬王平甫道中见寄
曾巩（宋代）

安危魁柄倚谁操，敛笏千官拱赭袍。
能有本根持国论，岂须毫发间戎韬。
征求藉藉人多困，羁旅皇皇我亦劳。
栖宿与君何计得，半生飘荡似风毛。
于鳞还郡后未有迁命赋此寄之
王世贞（明代）

挥手东风满客裾，蓟门青草立踟蹰。何谗季布仍为守，未病虞卿好著书。

别去云霄摧肮脏，愁来天地借吹嘘。还应济上千秋月，已照邢州五马车。
双调荷叶杯 春闺
丁澎（清代）

缭绕空庭如雨。柳絮。妆阁小帘垂。东风不遣透罗帏。

飞垂飞。飞垂飞。咿轧枝头不去。杜宇。闷倒小窗西。巫山拼作晓云归。

啼垂啼。啼垂啼。
古塞上曲七首 其一
沈鍊（明代）

胡笳渺渺度关门，旅雁飘飘过古村。独有苏卿愁至骨，一声哭尽九边魂。
宿旧彭泽怀陶令
黄庭坚（宋代）

潜鱼愿深渺，渊明无由逃。
彭泽当此时，沉冥一世豪。
司马寒如灰，礼乐卯金刀。
岁晚以字行，更始号元亮。
凄其望诸葛，肮脏犹汉相。
时无益州牧，指挥用诸将。
平生本朝心，岁月阅江浪。
空余时语工，落笔九天上。
向来非无人，此友独可尚。
属予刚制酒，无用酌杯盎。
欲招千载魂，斯文或宜当。
探春令
沈端节（宋代）

旧家元夜，追随风月，连宵欢宴。被那懑、引得滴流地，一似蛾儿转。

而今百事心情懒。灯下几曾忄欠看。算静中、唯有窗间梅影，合是幽人伴。
送云南通守朱绍祖考满赴京师
程本立（明代）

城南城北作春游，父老逢人说郡侯。田野只今无外事，衣冠何地不中州。

马头红雨花都落，海子白云山欲浮。昨日新知今日别，可堪东望独凭楼。
谢送妃子园荔枝
韩维（宋代）

年年驿使走红尘，贡入骊宫色尚新。妃子园名犹未改，一笼丹实寄闲人。
初冬即事
白玉蟾（宋代）

搘颐默默靠柴扉，顿放诗题塞翠微。
三径寒松含宿雨，一川衰草卧斜晖。
孤烟白处丫峰露，乱叶红边个鸟归。
触目园林已如洗，菊花犹著郁金衣。
念奴娇·先秋四日
佚名（宋代）

先秋四日，正祥开弧矢，生申佳节。天上彩麟曾入梦，锺作人间节杰。袭庆盘坡，流芳星渚，家世绵簪绂。昨宵凝眺，老人星现天阙。鼎创庭馆连云，宴仙停棹，咫尺尘凡隔。好把蟠桃庭外种，坐看花开花结。秀长孙枝，辉联子舍，蟾桂行攀折。它年称寿，满堂朱紫罗列。
词笑令（②乐昌公主）
秦观（宋代）

诗曰：金陵往昔帝王州。乐昌主第最风流。一朝隋兵到江上，共抱凄凄去国愁。越公万骑鸣箫鼓。剑拥玉人天上去。空携破镜望江尘，千古江枫笼辇路。

辇路。江枫古。楼上吹箫人在否。菱花半璧香尘污。往日繁华何处。旧欢新爱谁是主。啼笑两难分付。
相见欢（秋思）
毛滂（宋代）

十年湖海扁舟。几多愁。白发青灯今夜、不宜秋。

中庭树。空阶雨。思悠悠。寂寞一生心事、五更头。
望黄山词
陈炳（宋代）

望黄山兮峨峨，见接天以葱青。
纷群峰兮怪奇，眩百变兮幽明。
朱砂汤兮山椒，下白龙兮甚灵。
袭深潭兮百尺，夜有光兮晶荧。
山中泉兮娱嬉，坐蛇虺兮隐形。
岁徂夏兮不雨，农失望兮麕惊。
禾稼郁兮满野，垂槁死兮无成。
诉哀恫兮神祠，牲豆陈兮芬馨。
巫夸诩兮后先，龙跧处兮皇宁。
合归云兮九霄，麾雷公兮震霆。
前丰隆兮戒路，叱雨师兮建瓴。
予朅来兮江东，元砻竅兮储瓶。
井邑荒兮穷谷，门两版兮常扃。
汎泼襫兮良勤，几视日兮占星。
粟升斗兮莫饱，将填壑兮鳏茕。
官吾卑兮何求，职水旱兮忧矜。
愿时以云兮又以雨，黄之田兮世世可耕。
驰驾监税齐都
宋庠（宋代）

温诏封芝出帝居，秘曹星秩示优除。
舜庭已茂三年绩，魏谤初优一箧书。
丹地拾遗思汲黯，中宸批草待相如。
前期雀厦无因恋，归从清尘六尺舆。
露
许月卿（宋代）

轻烟薄雾结凄迷，颗颗匀圆讶许齐。
无雨无风闻叶响，如珠如许压花低。
飞来莲叶仙犹湿，吟过林稍蝉不饥。
散洒刘郎金露掌，不垣不户总京低。
过胶鬲山往还即事
顾杲（明代）

寒风萧索动虚无，千尺乔松夹道呼。绕寺竹林藏梵语，孤村梅树下飞乌。

归途人慑斜阳后，绝岭云翻古庙隅。却笑肩舆行不得，越山还用蹇童扶。
二十二日立秋夜行泊林皇港二首 其二
张耒（宋代）

吴楚封疆接，东南泽国宽。江流秋日尽，山对暮云闲。

囊有离骚赋，头馀骑省斑。前秋聊把酒，一笑且开筵。
送田少府贬苍梧
高适（唐代）

沉吟对迁客，惆怅西南天。昔为一官未得意，

今向万里令人怜。念兹斗酒成暌间，停舟叹君日将晏。

远树应怜北地春，行人却羡南归雁。丈夫穷达未可知，

看君不合长数奇。江山到处堪乘兴，杨柳青青那足悲。
寄萨天锡时居福建宪幕
吴克恭（元代）

春日江南郡，怀人杜若生。乌啼建业树，客在福州城。

桂酒银壶重，华裾玉佩清。题诗幕中罢，应得动高情。
偈颂六十八首
释法薰（宋代）

入室升堂，门庭施设。
无途辙中，翻成途辙。
百丈老常得一橛，解道吃茶珍重歇。
为章生成之题新城遗照三首 其三
曹家达（清代）

丁卯桥边溅急泷，夕阳连瞑下蓬窗。即今无恙烟波路，谁为看山夜渡江。
程乡公署用林楚石韵奉谢林明府
林熙春（明代）

西溯韩江合有源，梅州全领百花村。阴那云耸三千界，蓬辣滩高百二门。

宓子桐间声独调，召公棠下诵成喧。幸从趋召依樽俎，相与明心答至尊。
杨忠襄墓
游九言（宋代）

山云起兮阴阴，木啸风兮萧森。
骨荒榛兮颓隧，野鸟怨兮清音。
噫丙午兮燕安，蔼荐绅兮多盘。
击苞桑兮弗戒，渝旧好兮开边。
釁生兮召戎，澒大地兮尘蒙。
粲承干兮百载，莽夷门兮庙宫。
我逾邠兮梁山，蛇洊食兮江干。
拥貔貅兮首鼠，纷雅拜兮后先。
独立兮慨陈，人自靖兮此身。
宁为鬼兮赵氏，肯涅缁兮虏庭。
肴醑饲兮苟哺，弗自知兮貌頳。
握玉麟兮拜犬豕，曾莫嗅兮膻腥。
岂曰余兮独死，汝尸坐兮偷生。
振英声兮阶下，气烈动兮清宁。
凛名义兮身世，九鼎重兮一羽轻。
翳翳兮幽藏，颓阳照兮山荒。
发毛爪齿兮一世同腐，庙貌圭衮兮千古之光。
春秋兮代谢，勿替兮烝尝。
梅两弥旬奴子以绝粮告
全祖望（清代）

连绵瓜蔓水，漏天阻步屧。尧韭尚满厨，禹粮不继馌。

阑风日怒尚，薄寒中白袷。湖光绿盈盈，弥望生杏菨。

呼童具盐豉，芼之堪共呫。平生耻温饱，此报亦足惬。

室中呼菜妇，为我理残箧。微吟乞食诗，再临乞未帖。
江上夜帆
皇甫汸（明代）

江水浩无涯，乘流拾月华。兔来惊鹊渚，鹢去㴑龙沙。

远岸微分树，归帆悉带霞。宁知避暑宴，今日在星槎。
浣溪沙（有感）
王质（宋代）

细雨萧萧变作秋。晚风杨柳冷飕飕。无言有泪洒西楼。

眼共云山昏惨惨，心随烟水去悠悠。一蓑一笠任孤舟。
江夏八咏之七右石镜亭
贺铸（宋代）

应龙昔此去，雨雨助腾伸。
旧穴潜鲛蜃，风波横要津。
丙子兵祸自有宇宙宁海所未见也予家二百指甔
舒岳祥（宋代）

渊明不可及，适意惟所之。
无食不免乞，折腰乃竟辞。
主人必义士，知心如子期。
厚馈既赒急，复酌我以卮。
谈谐有真味，斯人定能诗。
柳惠未失正，鲁男岂可非。
学陶何必乞，书此以自贻。
杂咏一百首·老子
刘克庄（宋代）

了不见矜色，晬然真德容。
先生新沐发，弟子叹犹龙。
谢詹司业送酒
杨时（宋代）

郑公负才名，流落四十年。
高视隘八荒，天寒坐无毡。
忘形赖司业，时与送酒钱。
嗟予樗栎材，臃肿世所捐。
云何附青云，拜赐追前贤。
开壶对青樽，内愧颜靦然。
公乎廊庙姿，直干上参天。
袨服群娃宫，不虞姑争妍。
陋儒气填臆，感慨聊自宣。
辱惠不知报，强歌成短篇。
题赵西里诗卷二首 其二
刘克庄（宋代）

不向莺边系宝鞍，海门东畔把鱼竿。无蒲萄酒博太守，有竹枝鱼传小蛮。

到处名山留屐齿，看来元气在毫端。绣娃辛苦描新样，肯信春风放牡丹。
喜迁莺·吾家何处
彭耜（宋代）

吾家何处。对落日残鸦，乱花飞絮。五湖四海，千岩万壑，已把此生分付。怎得海棠心绪，更没鸳鸯债负。春正好，叹流光有限，老山无数。归去。君试觑。紫燕黄鹂，愁怕韶华暮。细雨斜风，断烟芳草，暑往寒来几度。锁却心猿意马，缚住金鸟玉兔。今古事，似一江流水，此怀难诉。
知县李太博得替
林逋（宋代）

惠爱复公清，三年报政成。
弦歌敦雅俗，桃李蔼春荣。
县治尝游刃，朝趋久彯缨。
相门如有相，他日愿持衡。
采石月赠郭功甫
梅尧臣（宋代）

采石月下闻谪仙，夜披锦袍坐钓船。
醉中爱月江底悬，以手弄月身翻然。
不应暴落饥蛟涎，便当骑鱼上九天。
青山有冢人谩传，却来人间知几年。
在昔熟识汾阳王，纳官贳死义难忘。
今观郭裔奇俊郎，眉目真似攻文章。
死生往复犹康庄，树穴探环知姓羊。
次丹元姚先生韵（〔底本二首诗合为一首，今
苏轼（宋代）

浮生知几何，仅熟一釜羹。
那于俯仰间，用此委曲情。
自怜无他肠，偶亦得此生，悬知当去客，中有不亡存。
但恐宿缘重，每为习气昏。
似闻梅子真，近在吴市门。
未能肩拍洪，但欲目击温。
不敢叩门呼，恐作逾垣奔。
且令绍介先，徐以方便论。
不学刘更生，黄金铸尚方。
不学房次律，身事问颍阳。
王烈亦何人，叔夜未可量。
独见神山开，遽餐石髓香。
至道尚听莹，粗才终蹶张。
先生喜而笑，幅巾登我堂。
苦誓指黄壤，要言刻青琅。
蓬莱在何许，弱水空相望。
且当従嵇阮，聊复数山王。
达人友四海，曲士守一疆。
慎勿使形谍，儿童惊夜光。
山居杂咏为顾玄言赋十八首 其八 荫界
欧大任（明代）

大千吾世界，百万须弥山。谁如坐具地，日待慈云还。
浣溪沙
张先（宋代）

轻屉来时不破尘。石榴花映石榴裙。有情应得撞腮春。夜短更难留远梦，日高何计学行云。树深莺过静无人。
颂古四十首 其二十五
释守珣（宋代）

孰云天地与同根，事角争如理见亲。一槛庭花浑己物，满天风见与谁论。

堪笑南泉老作，犹来因语识人。可怜陆亘大夫，对面埋没家珍。
题五龙庙
萧注（宋代）

五龙兄弟古英名，今日拿舟过悦城。
莫向草茅久盘屈，早施霖雨活苍生。
四月堰水甚水一雨灌田方足
晁公溯（宋代）

岷江惟清流，泾水惟浊泥。
泥浊禾黍茂，流清稉稻宜。
旧传江发禾，瀵涌出沈黎。
老农望其来，未至龙尾西。
今晨南山云，蓊然忽朝隮。
滂沱三尺雨，泛溢千步堤。
积潦始北汇，余波各东酾。
茫茫黑壤润，戢戢翠剡齐。
亦复到邑里，沟浍邹交驰。
往看芙蓉湖，微风绿生漪。
似欲娱使君，岂减习家池。
老农喜相语，岁晚可无饥。
再拜勾龙社，配我灵星祠。
更烦请天公，膏泽常及时。
吴江
释元肇（宋代）

不到松江又一年，且于佳处小留连。千寻彩影虹垂地，万顷清留玉浸天。

塘路罕逢骑马客，人家少似钓鱼船。三高冷眼应相笑，送往迎来亦可怜。
梦西安十年溪上往来情，千尺花潭不较深
陆楣（清代）

筚屋午烟劳远饷，钓船春雨忆高吟。寻梅径断怜无笛，问竹床空壁有琴。

凄断白门羁枕梦，尚随梁月过枫林。
送袁普类还宝安
释函是（明代）

送汝且归隐，难逢无事人。才多常悯乱，母老莫嫌贫。

安攘千秋业，田园此日春。悠悠尘世外，犹有草茅臣。
病後衰甚非篮舆不能出门感叹有赋
陆游（宋代）

酒兴诗情尚自如，形骸可怪顿成疏。
平生只倚双凫舄，此日常须一鹿车。
寂寂岂惟惭邓禹，厌厌更觉类曹蜍。
晚窗弄笔聊湔袚，数首清诗手自书。
同友登京口避风馆高阁望江题壁
陈玉璂（清代）

衮衮登楼兴，披襟坐上头。果知天地大，不尽古今愁。

孤塔烟中断，诸峰波面浮。凭栏一长啸，明月夜横秋。
巴东西
仇远（元代）

巴东有杜鹃，杜鹃啼春花正妍。
巴西有杜鹃，杜鹃啼血花可怜。
巴东巴西久为客，目断江南归未得，
月明满地山花白。
梅影
丘葵（宋代）

山空年岁晚，老气寒峥嵘。
耿耿霜月夜，相看直到明。
十一砺四首 其四
郑思肖（宋代）

素持不杀戒，一视齐冤亲。今遭此大恶，不报无天伦。

况闻曾子此，不取姑息仁。实为不得已，挺身事经纶。

苟能悟昨非，赦汝改而新。负固变诈者，我恕佛亦嗔。

直期后世后，弗忍为逆臣。惟愿吾与汝，同归天德淳。
浪淘沙 闺情四首 其一
曹亮武（清代）

何处卖花声。唤得愁生。病中心绪恰如酲。脉脉恹恹珊枕上，过了清明。

只是少人行。朱户常扃。一春都不问阴晴。偏有多情双燕子，说向帘旌。
围炉夜话·秤心斗胆铁面无私
王永彬（清代）

成大事者，全仗着秤心斗胆；
有真气节，才算得铁面铜头。
蓬莱宣长老请赞
释智愚（宋代）

啐啄之机，临崖一拶。虎啸龙吟，二九十八。宣禅自是恶冤家，学伊岂止顶门瞎。
再用前韵寄璧公
吕本中（宋代）

直言曾许老盲聋，文物当年扫地空。纵病且怀脩月手，更穷不地拍张公。

长年眼作胡僧碧，旧赏花今何处红。知有百年馀习在，略烦佳句愈头风。
初六日过湖
方回（元代）

长于花担看梅花，不访山巅问水涯。
世换湖光无减少，时来春水与增加。
荒榛德佑权臣宅，老树咸平处士家。
一醉第三桥畔酒，佳蔬菜更美鱼虾。
和韦苏州二十首 其二十 兵卫森画戟燕寝凝清香
赵秉文（金朝）

冠带事朝谒，清坐弹鸣琴。以彼尘外趣，远我遗世心。

岸帻送归鸟，隐几见遥岑。聊得静者乐，岂必居山林。
题杨诚斋南海集二首
袁说友（宋代）

诗以变成雅，骚以变达意。
变其权者徒，中有至当义。
水清石自见，变定道乃契。
文章岂无底，过此恐少味。
偈颂一百零二首
释慧远（宋代）

良宵三月十五，依旧神歌鬼舞。
未须三四吐吞，且看七八吞吐。
临济瞎驴倒跨，云门正法眼普。
三人证鳖成龟，一任衲僧气鼓。
休气鼓，甜者甜兮苦者苦。
偃月长蛇不用呈，发机自有千钧弩。
漫兴二首 其二
李梦阳（明代）

杨柳春江对自流，清沙白石伴谁游。弋人莫羡能鸣雁，海叟虚疑不动鸥。
梅阳郡斋铁庵梅花五首
蒲寿宬（宋代）

江南擅名胜，雅爱陆敬风。
岂无可以赠，折枝寄邮筒。
缄香不敢泄，千里一寸衷。
对雪感岁暮，白头谩西东。
李守拉登谯门观修城
王庭圭（宋代）

忽见金汤峙塞垣，丽谯雄冠楚山川。门开下瞰双溪水，壁立新磨万丈砖。

招抚番夷应有术，折冲樽俎正临边。边头卧鼓休戈甲，坐对春风理管弦。
六月六日宿观音寺次朝南韵 其一
洪咨夔（宋代）

微管仲其左衽矣，舍安石如苍生何。须君快草三秦檄，尽为先生祛宿痾。
夏五月方闵雨忽大风雨三日未止
陆游（宋代）

海风一夕狂拔木，山雨三朝猛穿屋。
向来望云眼欲枯，雨甚还忧败嘉谷。
今年旱势连吴中，吾州乃独劳神龙。
稽首龙公要斟酌，收云归山水归壑。
古兴二首各五韵
陆游（宋代）

月出横林上，宿鸟无定枝。
物生各畏祸，所托辄蹈危。
老人倚壁坐，大鼾惊群儿。
虽云差自适，见事亦太迟。
犹有一可喜，永谢世俗羁。
和陶渊明归田园六首 其一
李纲（宋代）

我家梁溪傍，门对九龙山。山中有幽趣，游息可忘年。

陆子泉最甘，次之即龙渊。馀波作梁溪，可溉万顷田。

公垂读书堂，古屋尚数间。我欲隐山下，诛茅占其前。

疏泉凿池沼，植竹来云烟。纵目望震泽，策杖登山巅。

神游八极表，心迹两超然。更结莲社侣，远追竹林贤。
秋夜听谷大弹阳春白雪遂歌以赠
黄玄（明代）

昔闻歌《白雪》，未知弦上声。
看君弹来秋月下，十指如度春风鸣。
初闻飘飘下天阙，乱逐回风气骚屑。
冻来深树梅不开，散入空林竹应折。
又如纷纷江上来，流音中节浑相催。
灞陵一日几人度，剡溪半夜孤舟回。
清川带寒流，野鸟绝繁语。
少女歌残叶共飞，仙郎唱罢花能舞。
须臾雪晴风亦迟，按弦问君君不知。
声残响绝无所见，惟见桐枝秋露垂。
天津舟次送叶龙塘年丈备兵永平
王弘诲（明代）

蓟门春色拥霓旌，杯酒河梁话别情。报国丹心应自许，行边绣斧若为荣。

潮河坐镇胡霜肃，□海临关汉月清。共羡为儒兼将略，时来谈笑著勋名。
水调歌头
葛长庚（宋代）

一个奇男子，万象落心胸。学书学剑，两般都没个成功。要去披缁学佛，首下一拳轻快，打破太虚空。末后生华发，再拜玉清翁。

二十年，空挫过，只飘蓬。这回归去，武夷山下第三峰。住我旧时庵子，碗水把柴升米，活火煮教浓。笑指归时路，弱水海之东。
孔子
薛季宣（宋代）

荡荡东家丘，百世人叵识。出类只誇辞，太极无合德。

尧舜未可过，远贤真货殖。我欲究遗编，言非是奇特。

从之如有立，卓尔既吾力。大哉赞乾元，一语觅不得。
送杜晦之兄弟归闽
张弋（宋代）

秋来犹苦热，归去莫贪程。
官写新衔位，诗传旧姓名。
几家村酒贱，一路涧泉清。
想到乡闾日，争看两弟兄。
送姚叔祥还槜李
冯梦祯（明代）

久饮建业水，尔来归梦频。
思归未得归，不堪送归人。
君来朱明初，倏忽佩萸辰。
较史惜炎晷，剖疑扫余尘。
考索资发蒙，补缀惬知新。
休文称益友，卯金亦忠臣。
斯文既辍笔，离席何遽陈。
游子恋故乡，仳离多苦辛。
客囊但市书，腹笥宁疗贫。
放归必有期，开径希日亲。
再和五首
刘克庄（宋代）

厌看花开平地上，故攀绝磴履危矼。
节方静女尤专一，韵比高人更少双。
堪伴愚公居北谷，宜偕漫叟隐南淙。
素标尚恐诗轻媟，敢犯人间曲子腔。
怀琅琊、深标二释子
韦应物（唐代）

白云埋大壑，阴崖滴夜泉。应居西石室，月照山苍然。
水龙吟 叶遐庵丈五十寿，次吴梦窗韵，庚午在沪
吴湖帆（清代）

岸巾青鬓风流，素怀莹抱明如镜。旧家采笔，词仙秋梦，吹笙花影。

画阁笼佳气，天香袅蟠夔周鼎。看嫏嬛翠拥，珊瑚藻绚，玉签细，银钩劲。

还省。云窗韵静。酒阑时、丹铅引兴。中州盛业，元丰残稿，辛勤重整。

散锦春江上，芙蓉艳、十分芳景。愿年年唱此，阳春曲好，载韶华永。
溪上谣
林曾（宋代）

溪翁儿女枕溪住，时把钓竿倚芳树。
沉吟独坐忍伤心，钓得鱼来放将去。
闻官军破吉浪戎小而固虑史氏遗忽因记为二章 其二
薛能（唐代）

泸水断嚣氛，妖巢已自焚。汉江无敌国，蛮物在回军。

越巂通游国，苴哶闭聚蚊。空馀罗凤曲，哀思满边云。
偈颂十二首 其八
释道璨（宋代）

箭穿杨叶未为亲，透得金尘有几人。多谢汾阳曾说破，重阳九日菊花新。
和朱伯英后圃见招
韦骧（宋代）

爱君邀客以清诗，会我公庭缿讼稀。卷白到时须自勉，乱红飞处是春归。
再题蓬莱阁
陈克家（清代）

神仙富贵寻常事，独爱人间汗漫游。明月青天思太古，画栏碧海倚新秋。

八荒无复藩篱限，一世真悲生死流。他日梦中向空阔，笑横长笛弄扁舟。
含经堂古干梅歌
弘历（清代）

菀枯消息真无穷，女夷巧会偷天工。谁谓死灰槁木质，却有生意含其中。

朵云一盆槎枒倚，数英忽绽昌条绮。常见画图方朔翁，臞骨棱棱簪玉蕊。

烟雨楼前阅岁华，携来书室陪清嘉。含经味道藉远俗，绯桃绿李纷如麻。

春来依旧冰雪姿，浙云燕月夫岂知。驿致偶寄一时兴，刘协之言有所思。
琴剑篇
区大相（明代）

匣中有剑囊有琴，美人昔赠双南金。琴是峄阳之古桐，凝烟拂雾高冈岑。

百鸟过之徊翔而不敢下，丹穴之禽经此留遗音。

剑是昆吾切玉之劲铁，秋星为铓雪作镡。才动金环神鬼泣，未离宝匣蛟龙吟。

一从轩辕战涿野，崩云挥日光华夏。一从有虞奏南薰，卿云白雪流雰雰。

感君赠我意，我行双佩之。风烟万里不自保，行藏千古宁须疑。

一片清霜吐莲锷，七弦流水含金徽。剑以待风胡，琴以待钟期。

世间听曲皆里耳，谁能为我辨雄雌。近闻塞上风尘起，胡骑纷纷渡辽水。

又闻帝室赓明良，正风合雅从古始。吾将拭我青萍，拂我缘绮。

三战为君渫胡血，再鼓为君洗俗耳。行令四海无妖氛，还坐清风竹林里。
春岸
陈子升（明代）

高深何所极，春在小河滨。水映融和地，舟偕荡漾人。

游鱼听黄鸟，垂柳拂青蘋。伫立忘言久，君休疑问津。
又和蹇侍郎七言四韵
苏颂（宋代）

金支烨烨映宣宫，致福诚由上德崇。
九庙灵光流自远，七明嘉德感潜通。
瑞图丹采终难状，药谱神功未易通。
更览诸公赓和句，方知汉祀曲非工。
至顺四年四月九日同王叔能柳道传胡古愚游天平山次古愚韵
钱良右（元代）

松门一径度萧森，门外澄渊得重临。翠木斩新随地长，白云依旧在山深。

泉分茗椀来岩隙，香起熏炉出殿阴。篆墨题名志崖石，忘形容我亚冠簪。
赠月洞先生
叶碧峰（宋代）

跳出尘关百念轻，大元羽士宋儒生。
易参羲圣通玄妙，诗比唐人并驾行。
咒水洒时天地净，符文书处鬼神惊。
洞中静夜天留月，心与梅花一样清。
学士白庵丰先生论大礼谪漳南赠篇
林俊（明代）

君不见，园中花，风摧雨折明又葩。又不见，原上草，雪虐霜彫明又好。

荣枯有前分，信诎亦至理。茫然一寘之，忧乐淡于水。

漳南始识中丞孙，词峰落楮横阵云。云是清华旧学士，笔谈程纪徒纷纷。

今日闽海头，明日金銮殿。请君匣剑看星文，后此相思不相见。
中吕·朝天子·赴约
刘庭信（元代）

夜深深静悄，明朗朗月高，小书院无人到。书生今夜且休睡着，有句话低低道：半扇儿窗棂，不须轻敲，我来时将花树儿摇。你可便记着，便休要忘了，影儿动咱来到。
郡斋即事
范仲淹（宋代）

三出专城鬓似丝，斋中萧洒胜禅师。
近疏歌酒缘多病，不负云山赖有诗。
半雨黄花秋赏健，一江明月夜归迟。
世间荣辱何须道，塞上衰翁也自知。
踏莎行（壬午元宵戏呈元汝功参议）
侯置（宋代）

元夕风光，中兴时候。东风著意催梅柳。谁家银字小笙簧，倚阑催曲黄昏后。

拨雪张灯，解衣贳酒。觚棱金碧闻依旧。明年何处看升平，景龙门下灯如昼。
颂古三十九首
释道枢（宋代）

晷运推移事若何，丝来线去定谣讹。
织成蜀锦千般巧，不出当时一只梭。
安乐坊倪氏女少日曾识之一别十年矣岁晚与其
瞿佑（元代）

吴山山下安荣里，陋巷穷居有西子。
嫣然一笑坐生春，信是天人谪居此。
相逢昔在十年前，双鬟未合脸如莲。
学画蛾眉挥彩笔，偷传雁字卜金钱。
相逢今在十年后，鬒发如云眼波溜。
风吹绣带露罗鞋，酒泛银杯淹翠袖。
自言文史旧曾知，写景题情事事宜。
但传秦女吹箫谱，不咏湘灵鼓瑟辞。
暮雨朝云容易度，野鸭家鸡竞相妒。
当时自诧苑中花，今日翻成道傍树。
日闻此语重悲伤，对景徘徊欲断肠。
渭城杨柳歌三叠，湓水琵琶泣数行。
相送出门留后约，暮天惨惨东风恶。
醉归感旧赋新篇，重与佳人嗟命薄。
题周瑜将军庙
胡曾（唐代）

共说生前国步难，山川龙战血漫漫。交锋魏帝旌旂退，

委任君王社稷安。庭际雨馀春草长，庙前风起晚光残。

功勋碑碣今何在，不得当时一字看。
送曾宏甫赴光山守
曾几（宋代）

千里光山去拊循，长淮练静属城闉。
开门自少公家事，领客宁无我辈人。
网户得鱼肌切玉，兵廚有酒色鎔银。
老翁生死谁相访，札翰时时到水滨。
伦开府席上赋得咏美人名解愁
卢纶（唐代）

不敢苦相留，明知不自由。
颦眉乍欲语，敛笑又低头。
舞态兼些醉，歌声似带羞。
今朝总见也，只不解人愁。
寄赠葛朴翁
徐照（宋代）

头上一方巾，西湖住宅新。
古今称句法，岛贺是僧身。
买马因沫口，将钱或施贫。
有轩名数竹，还复属何人。
句
韩缜（宋代）

唐蒙论巴蜀，通道至卭僰。
列郡徼西南，夷居半岩壁。
舣斋二绝句 其一
洪适（宋代）

野色山光列画图，坐看渔子入菰蒲。恰如放鹢穿三峡，何事航家问五湖。
题洞霄宫药圃
白珽（元代）

仙翁曾播植，琼圃尚敷荣。
春日祥光满，秋风瑞实成。
黄精宜益寿，萱草足忘情。
候采灵芝服，还应羽翼生。
桂枝香 胥江怀古
严绳孙（清代）

吴城东畔。早一抹秋容，骤雨初敛。试问忠魂何处，依稀未远。

六千君子淩波起，便江头、水犀朝偃。伤心此际，惊涛溅血，臣言真践。

叹千古、兴亡满眼。更白马从游，此恨谁见。赢得神鸦社鼓，丽谯荒甸。

西风谁把英雄泪，洒东流、一时吹转。始应消得，箫声吴市，那些幽怨。
天津看雪代简谢蒋秀才还诗卷
邵雍（宋代）

清洛接天去，寒云贴地飞。
人於桥上立，诗向雪中归。
杨梅
陈景沂（唐代）

红实缀青枝，烂漫照前坞。
不及杏每时，林间有仙虎。
日出入行
陆游（宋代）

吾闻开阖来，白日行长空；扶桑谁曾到？崦嵫不可穷。
但见旦旦升天东，但见暮暮入地中，使我倏忽成老翁，镜里衰鬓成霜蓬。
我愿一日一百二十刻，我愿一生一千二百岁，四海诸公常在座，绿酒金尊终日醉。
高楼锦绣中天开，乐作画鼓如春雷。
劝尔白日无西颓，常行九十万里胡为哉？
杂咏一百首 其八十一 卫姜
刘克庄（宋代）

俱著锦衣裳，凭谁办绿黄。可怜君耄矣，贤嬖不贤姜。
同友宿白云洞
魏宪（清代）

白云留一宿，同听海潮音。渔火空江乱，钟声隔院沈。

烟光浮半榻，花气结层阴。忽唳松间鹤，能清梦里心。
苏祠部通判洪州
梅尧臣（宋代）

飞鹢去江西，秋飙满桂旗。芦洲花白处，枫岸叶丹时。

沙鸟看来没，云山爱后移。高才属滕阁，家擅子卿诗。